Folketing
2010-05-11

Det foreslås, at der skal være forbud imod krav om, at en forbruger kan forudbetale dele af arbejdet. Det forslag synes jeg altså virker meget langt væk fra virkeligheden. Det vel være en stor byrde for håndværkerne, og det vil også være meget svært for mange forbrugere at bestille specialfremstillede produkter, hvor man jo netop ofte forudsætter en forudbetaling. Jeg har selv haft en vinduesfabrik, så jeg ved, at der tit er forudbetaling med inde ved specialfremstillede produkter. Men det vil man så ikke kunne efter det her forslag, hvis det står til Socialdemokraterne. Så foreslås det også, at forbrugeren skal have mulighed for at rette et direkte krav mod håndværkerens underleverandør. Det er altså et stort brud på almindelige formueretlige principper i dansk ret, hvor udgangspunktet er, at man skal rette sine krav mod dem, som man har indgået sin aftale med. Alt i alt så vil jeg sige: Vi synes, det er et besynderligt forslag, vi synes, det er uigennemtænkt, og vi synes, timingen er helt hen i vejret i forhold til det her beslutningsforslag.